ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

Годишен доклад за напредъка, постигнат от съвместните предприятия по съвместните технологични инициативи през 2009 г.

1. ВЪВЕДЕНИЕ

Годишният доклад за напредъка, постигнат от съвместните предприятия по съвместните технологични инициативи (наричани по-долу „СП СТИ“), е изготвен в съответствие с член 11, параграф 1 от всеки регламент на Съвета за създаване на всяко отделно СП СТИ[1], който гласи:

„Комисията представя на Европейския парламент и на Съвета годишен доклад за постигнатия от [СП СТИ] напредък. В този доклад се дава подробна информация за изпълнението, включително брой на представените предложения, брой на избраните за финансиране предложения, вид на участниците, включително малки и средни предприятия, както и [статистика по страни] “.

В случая с „Чисто небе“, член 11, параграф 1 от Регламент (ЕО) № 71/2008[2] предвижда също така, че:

„В този годишен доклад по-специално се включват, когато е уместно, резултатите от оценката на Системата за технологично оценяване, посочена в член 8, параграф 1 от устава“.

Настоящият документ представлява втори доклад относно напредъка, постигнат от тези СП СТИ. Той е придружен от работен документ на службите на Комисията, съдържащ основно статистическа информация относно научноизследователските дейности на СП СТИ през 2009 г.

2. НАПРЕДЪК ПРЕЗ 2009 г.

2.1. ПОДГОТВИТЕЛНИ ДЕЙНОСТИ

През 2009 г. подготвителната работа по създаване на СП СТИ продължи, по-специално по отношение на техните финансови правила, изисквания към счетоводната система, щатни разписания, мерки за прилагане на Правилника за длъжностните лица, условия и ред за подбор на персонал и по-специално за назначаването на четири изпълнителни директори, примерни за съвместните предприятия („СП“) споразумения за безвъзмездна помощ, примерно общо финансово споразумение между Комисията и СП, документация за поканите за представяне на предложения, рамка за вътрешен контрол на СП и приемно споразумение с белгийските власти. СП СТИ се намират в сграда „Covent Garden“ на Комисията в Брюксел.

През есента на 2009 г. „ИИЛ“, „Чисто небе“ и „ARTEMIS“ придобиха необходимия оперативен капацитет (наречен също „самостоятелност (автономия)“) за изпълнение на бюджетите си. Тези СП СТИ понастоящем функционират без пряко участие на Комисията в обичайните им дейности.

2.2. ФИНАНСИРАНЕ НА НАУЧНИТЕ ИЗСЛЕДВАНИЯ

През 2009 г. всички СП публикуваха покани за представяне на предложения. „ARTEMIS“ публикува втората си покана за представяне на предложения на 5.3.2009 г., а „ENIAC“ — на 19.3.2009 г. „Чисто небе“ публикува покани за партньорство на 15.6.2009 г. и на 25.11.2009 г. „ГКВ“ публикува втората си покана за представяне на предложения на 2.7.2009 г. Накрая, „ИИЛ“ публикува втората си покана за представяне на предложения на 27.11.2009 г. Подробна информация за тези покани е представена в работния документ на службите на Комисията, който придружава настоящия годишен доклад.

2.3. РЕЗУЛТАТИ ОТ ОЦЕНКАТА НА СИСТЕМАТА ЗА ТЕХНОЛОГИЧНО ОЦЕНЯВАНЕ, ПОСОЧЕНА В ЧЛЕН 8, ПАРАГРАФ 1 ОТ УСТАВА НА „ЧИСТО НЕБЕ“

През 2009 г. не са получавани резултати от оценката на Системата за технологично оценяване, тъй като различните компоненти на инструмента все още са били в процес на интегриране. За уточняване на екологичните цели на „Чисто небе“ през 2010 г. е предвидено калибриране, свързано с екологичното въздействие на настоящото поколение въздухоплавателни средства, което да послужи за отправна точка при бъдещи сравнения.

3. ПРЕГЛЕД НА ДЕЙНОСТИТЕ ПРЕЗ 2010 Г. И СЛЕД ТОВА

През 2010 г. СП СТИ продължиха да оказват въздействие в своите области при оформянето на облика на изследователската дейност в Европа и при включването на научноизследователска дейност в рамките на промишлеността.

През 2010 г. Комисията даде самостоятелност на последните две СП СТИ, а именно „ENIAC“ и „ГКВ“. Това означаваше край на участието на Комисията в подготвителните етапи за СП СТИ, създадени по Седмата рамкова програма за научни изследвания, технологично развитие и демонстрационни дейности.

През 2010 г. Комисията започна работа по първата междинна оценка на СП СТИ в съответствие с член 11, параграф 2 от регламентите на Съвета за създаване на всяко отделно СП СТИ. Тези междинни оценки бяха извършени от Комисията с помощта на независими експерти и се отнасяха до въпроси, свързани с качеството и ефикасността, както и с постигнатия напредък по отношение на поставените цели. Заключенията от тези междинни оценки ще бъдат представени на един по-късен етап на Парламента и на Съвета и ще бъдат придружени от констатациите на Комисията и, ако е уместно, от мерки за изменение на регулаторната рамка на СП СТИ.

4. ДОПЪЛНИТЕЛНА ИНФОРМАЦИЯ

Допълнителна информация е на разположение на адрес http://cordis.europa.eu/fp7/home_en.html , който представлява портал за достъп до уебсайта на всяко СП СТИ.

[1] Петте съвместни технологични инициативи са: „Инициатива за иновативни лекарства“ („ИИЛ“, подкрепа за развитието на нови знания, инструменти и методи за нови лекарства, Регламент (ЕО) № 73/2008 на Съвета, http://imi.europa.eu ), „Чисто небе“ (стремеж към повишаване на конкурентоспособността на европейската въздухоплавателна промишленост и едновременно към намаляване на вредните емисии и шума, Регламент (ЕО) № 71/2008 на Съвета, http://www.cleansky.eu ), „Горивни клетки и водород“ („ГКВ“, ускоряване на разработването и внедряването на технологии в областта на доставките на водород и горивните клетки, Регламент (ЕО) № 521/2008 на Съвета, http://www.fch-ju.eu ), „ARTEMIS“ (отнасяща се за вградени компютърни системи, Регламент (ЕО) № 74/2008 на Съвета, http://www.artemis-ju.eu ), „ENIAC“ (насочена към много висока степен на минимизиране, необходима за следващото поколение наноелектронни компоненти, Регламент (ЕО) № 72/2008 на Съвета, www.eniac.eu).

[2] OВ L 30, 4.2.2008 г., стp. 1—20 и неговата поправка в ОВ L 220, 15.8.2008 г., стр. 35.